Det danske U21-landshold skal vinde vigtige point på Aalborg Stadion, når de møder Wales og Bulgarien fredag den 9. oktober og tirsdag den 13. oktober. Wales og Bulgarien er henholdsvis nummer et og to i puljen, selv om det danske hold fra start har været spået som favoritter. Det danske hold er i øjeblikket på en tredjeplads. Den position skal forbedres, hvis de skal gøre sig forhåbninger om at deltage i EM i 2017, der bliver spillet i Polen. Landstræner Niels Frederiksen fortæller følgende om kampene: - Vi glæder os til at starte en ny kvalifikation med et nyt hold. Vi er meget tilfredse med, at vi lægger ud på hjemmebane i Aalborg, som jeg har hørt meget godt om. Forud for kampene vil der være fanzone med masser af sjove fodboldaktiviteter. Kampene starter begge dage kl. 18.45, og der er fri adgang. Lørdag den 10. oktober kl. 12.30 kan man møde spillerne og få deres autografer i Sallings sportsafdeling.

Opsummering:
Der er fri adgang til Danmarks to EM-kvalifikationskampe, der spilles fredag og tirsdag aften.